উসমান খাজার পর সিডনি টেস্টে শতরান করেছেন মার্শ ভাইয়েরাও। শন মার্শ ১৫৬ আর মিচেল মার্শ আউট হন ১০১ রানে। এই কীর্তিতে মার্শ ভাইয়েরা পাশে বসলেন ওয়াহ এবং চ্যাপেল ভাইদের। চ্যাপেল ভাইয়েরা এই কীর্তি গড়েছিলেন আবার তিনবার। আর ওয়াহ ভাইয়েরা দুইবার। একই টেস্ট ইনিংসে অস্ট্রেলিয়ার হয়ে দুই ভাইয়ের শতরান করার সর্বশেষ নজির ছিল স্টিভ ওয়াহ ও মার্ক ওয়াহর। ২০০১ সালে ওভালে ইংল্যান্ডের বিপক্ষে স্টিভ ১৫৭ এবং মার্ক করেছিলেন ১২০ রান। ১৯৯৫ সালে কিংস্টনে ওয়েস্ট ইন্ডিজের বিপক্ষেও ২৩১ রানের জুটি গড়ার পথে শতরান করেছিলেন ওয়াহ ভাইয়েরা। অস্ট্রেলিয়ার হয়ে ভাইদের সর্বোচ্চ জুটির রেকর্ডটা আবার চ্যাপেল ভাইদের। ১৯৭৪ সালে ওয়েলিংটনে নিউজিল্যান্ডের বিপক্ষে তাঁরা যোগ করেছিলেন ২৬৪ রান। ইয়ান চ্যাপেল ১৪৫ রানে আউট হলেও ২৪৭ রানে অপরাজিত ছিলেন গ্রেগ চ্যাপেল। ওই ম্যাচের দ্বিতীয় ইনিংসেও শতরান করেছিলেন চ্যাপেল ভাইয়েরা। টেস্টের একই ইনিংসে শতরানের কীর্তি আছে পাকিস্তানের মুশতাক মোহাম্মদ ও সাদিক মোহাম্মদের এবং জিম্বাবুয়ের গ্র্যান্ড ফ্লাওয়ার ও অ্যান্ডি ফ্লাওয়ার ভাইদেরও। টেস্টে দুই ভাইয়ের সবচেয়ে বড় ২৬৯ রানের জুটিটাও ফ্লাওয়ার ভাইদের।